Spørsmål om en leilighet kan realiseres skattefritt som fritidseiendom (skatteloven § 9-3 fjerde ledd)
Dato: 2004-08-17

Sammendrag: Leiligheten ble kjøpt i 1990. Den hadde ikke vært utleid og var blitt prosentlignet. Skattyter var ansatt som flyger og hadde hatt base på ulike steder i Norge og i utlandet med ulike turnusordninger. Siden 1. februar 1994 hadde Skattyter bodd i Nord – Norge sammen med sin samboer og leiligheten på Østlandet ble etter dette brukt til besøk av familie og venner i Skattyters og samboers ferier og friperioder. Skattedirektoratet fant at Skattyters tidligere og pågående personlige bruk av leiligheten i hele perioden fra 1. februar 1994 og frem til i dag oppfylte lovens krav til å bli ansett som fritidseiendom og en eventuell gevinst ved salg av eiendommen ville dermed være skattefri.

Innsenders fremstilling av faktum og jus På bakgrunn av de opplysninger som er gitt i anmodningen legges det til grunn at Skattyter eier en aksje/obligasjonsleilighet på Østlandet. Leiligheten ble kjøpt 1. desember 1990 og Skattyter har vært eier av den hele tiden. Leiligheten har ikke vært utleid og blir prosentlignet. Skattyter er ansatt som flyger og har storparten av tiden hatt hjemmebase på Torp. I kortere eller lengre tid har han arbeidet ut fra selskapets faste og midlertidige baser, bl.a. i USA (3 måneder), Gardermoen og Vigra. Den faste arbeidsordningen har vært 14 dager arbeid/14 dager fri. Fra februar 1993 til april 1996 var Skattyter fast stasjonert på Flesland med 3-4 uker på arbeid og tilsvarende fri. Fra desember 2000 til mai 2002 var Skattyter stasjonert på Gardermoen. Skattyter flyttet 1. februar 1994 fra leiligheten på Østlandet for å bo sammen med sin samboer i hennes leilighet i Nord-Norge. Etter noen år kjøpte de sammen et hus i Nord–Norge, hvor de flyttet inn 20. november 1997. Der har de bodd siden. Etter at Skattyter flyttet til Nord-Norge har leiligheten på Østlandet blitt brukt som fritidsbolig. Samboeren har et skiftsystem hvor hver 6 uke er friuke. Når Skattyter og samboerens friperioder har vært sammenfallende, samt i sommerferien og i noen høytider har de tilbragt mye av fritiden i leiligheten, bl. a. for å besøke familie. Samboerens datter med mann og barn bor på Østlandet og de besøker dem så ofte de kan. I tillegg besøker de venner og kjente i området. Skattyter bruker også leiligheten alene i mange av sine friperioder når samboeren ikke har anledning til å være med. Skattyter vurderer nå å selge leiligheten som fritidseiendom og ber om en bindende forhåndsuttalelse om at han kan gjøre det skattefritt. Skattedirektoratets vurderinger Skattedirektoratet skal i det følgende ta stilling til om leiligheten i Østlandet kan anses som en fritidseiendom for Skattyter i skattelovens forstand og om den derfor kan realiseres skattefritt på de vilkår som fremgår av skatteloven § 9-3 fjerde ledd. Gevinst ved realisasjon av fritidseiendom etter denne bestemmelsen er unntatt fra skatteplikt når: ”eieren har brukt eiendommen som egen fritidseiendom i minst fem av de siste åtte år før realisasjonen, forutsatt at realisasjonen finner sted eller avtales mer enn fem år etter ervervet og mer enn fem år etter at fritidseiendommen ble tatt i bruk eller ifølge ferdigattest var oppført.” Eiendommen ble etter det opplyste ervervet 1. desember 1990 og eierkravet i § 9-3 fjerde ledd er dermed oppfylt. Skattedirektoratet legger videre til grunn at Skattyter har brukt  eiendommen som sin faste bolig fra ervervet og frem til 1. februar 1994 da han flyttet sammen med sin samboer i hennes leilighet i Nord-Norge. Problemstillingen direktoratet skal vurdere i det følgende er om eiendommen i perioden etter 1. februar 1994 fremstår som en fritidseiendom i skattelovens forstand og om kravet til brukstid i skatteloven § 9-3 fjerde ledd dermed er oppfylt. Finansdepartementet har i en uttalelse (inntatt i Utv. 1989 s. 754) lagt til grunn at også leiligheter i ordinære boligområder kan være fritidseiendom etter skatteloven § 9-3 fjerde ledd. Når en eier har sin faste bopel annet steds, vil således også en leilighet kunne kvalifisere som fritidseiendom med adgang til skattefritt salg etter fem års eier- og brukstid. Denne forståelsen er også lagt til grunn i praksis, jf. Lignings-ABC 2003 s. 203 pkt. 5.2.2. Den aktuelle eiendoms beliggenhet i et ordinært boligområde i Bærum kommune vil således i seg selv ikke være til hinder for å kunne anse den som Skattyters fritidseiendom. I praksis forstås skattelovens krav om bruk av eiendommen som fritidseiendom at den må brukes til vesentlig fritidspregete opphold og gjøremål, herunder kontakt og tilsyn med familie, jf. Lignings-ABC 2003 side 204 pkt. 5.2.2. Skattyter har opplyst at han har brukt leiligheten på Østlandet som fritidsbolig etter at han flyttet til Nord-Norge. Når Skattyter og samboerens friperioder har vært sammenfallende, samt i sommerferien og i noen høytider har de tilbragt mye av sin fritid der, bl. a. for å besøke familie. Det er opplyst at samboerens datter med mann og barn bor på Østlandet og de besøker dem så ofte de kan. I tillegg besøker de venner og kjente i området. Skattyter bruker også leiligheten alene i mange av sine friperioder når samboeren ikke har anledning til å være med. Skattyter har etter det opplyste ikke leid ut leiligheten og Skattedirektoratet legger til grunn at ikke noen andre enn Skattyter og samboer bruker leiligheten idet det ikke er gitt opplysninger som tilsier noe annet. Skattedirektoratet finner derfor at Skattyters tidligere og pågående personlige bruk av leiligheten i hele perioden fra 1. februar 1994 og frem til i dag oppfyller lovens krav til å bli ansett som fritidseiendom. En eventuell gevinst ved salg av eiendommen vil dermed være skattefri. Tilsvarende vil et eventuelt tap ikke være fradragsberettiget. Skattedirektoratet gjør oppmerksom på at Skattyter eventuelt må kunne sannsynliggjøre overfor ligningskontoret ved ligningen for det år eiendommen realiseres, at kravene til bruksmåte og brukshyppighet er oppfylt. Konklusjon Skattyters eventuelle gevinst ved salg av leiligheten på Østlandet er ikke skattepliktig, jf. skatteloven § 9-3 fjerde ledd. Tilsvarende vil et eventuelt tap ikke være fradragsberettiget, jf. skatteloven § 9-4 første ledd.